LUMA-keskus Suomi

Ohjelmointia Scratchillä ja Peliohjelmointia Scratchillä -etätyöpajat 3.–4.-luokkalaisille
2026-04-10 - 2026-04-17
Aalto-yliopisto Junior järjestää etäyhteyden välityksellä ohjelmointityöpajoja, jotka on suunnattu perusopetuksen vuosiluokille 3−4.
Ohjelmointia Scratchillä (alkeet) -työpajat on tarkoitettu erityisesti ryhmille, joilla ei ole aikaisempaa kokemusta Scratchistä. Työpajoissa tutustumme Scratch-ohjelmoinnin alkeisiin ja opimme, miten voi itse ohjelmoida hauskoja animaatioita. Järjestämme yhteensä kaksitoista työpajaa tällä sisällöllä.
Peliohjelmointia Scratchillä (jatko) -työpajat on tarkoitettu ryhmille, jotka ovat käyttäneet Scratchiä aiemmin tai esimerkiksi osallistuneet aiemmin Ohjelmointia Scratchillä (alkeet) -työpajaan. Työpajoissa ohjelmoimme pieniä pelejä. Järjestämme yhteensä neljä työpajaa tällä sisällöllä.
Lue lisää ja ilmoita ryhmäsi mukaan: https://www.aalto.fi/fi/tapahtumat/ohjelmointia-scratchilla-ja-peliohjelmointia-scratchilla-etatyopajat-3-4-luokkalaisille-1

Työpajakiertue Giđđa Rovaniemellä
2026-04-20 - 2026-04-24
Tarjoamme viikon aikana LUMA-aiheisia työpajoja peruskoulun 1.–6.-luokkalaisille. Työpajat toteutetaan Rovaniemen alueen kouluilla ja Lapin yliopistolla. Veden pintajännitys -työpaja on mahdollista toteuttaa etäopetuksena. Lähityöpajoissa tuomme kaiken tarvittavan materiaalin mukanamme. Työpajat ovat veloituksettomia. Yhden työpajan kesto on 45 min.
Lue lisää työpajojen kuvauksista täältä: https://ulapland.fi/ujunnu/tyopajakiertue-gidda/
Varaa työpajat 3.4.2026 mennessä: https://forms.office.com/e/hVuw1ptgdL?origin=lprLink

Sijoita tulevaisuuteesi -etätyöpajoja toiselle asteelle
2026-04-20 - 2026-04-24
Aalto-yliopisto Junior järjestää etäyhteydellä toisen asteen opiskelijoille suunnattuja Sijoita tulevaisuuteesi -työpajoja 20.–24.4.
Työpajoissa tutustutaan sijoittamisen perusperiaatteisiin, riskeihin, mahdollisuuksiin ja vastuullisiin valintoihin käytännönläheisesti. Tavoitteena on tarjota valmiuksia ymmärtää sijoittamisen ja säästämisen merkitystä. Työpajan aikana opiskelijat luovat oman kuvitteellisen sijoitussalkkunsa.
Sijoita tulevaisuuteesi -työpajat sopivat erinomaisesti esimerkiksi lukion yhteiskuntaopin, matematiikan, opinto-ohjauksen sekä ammatillisen opetuksen liiketalouden ja YTO-opintojen opetukseen.
Valitse ryhmällesi sopiva aika seuraavista:
Ma 20.4. klo 12.00-13.15 (in english)
Ma 20.4. klo 15.00-16.15
Ke 22.4. klo 13.30-14.45
Pe 24.4. klo 10.15-11.30 (på svenska)
Pe 24.4. klo 13.30-14.45
Samaan työpajaan voi osallistua useita luokkia ympäri Suomen.
Lue lisää ja ilmoita luokkasi työpajaan 10.4. mennessä

Opettajalta opettajalle -webinaari: Neuromoninaisten oppijoiden huomioiminen tiedekasvatuksessa
2026-04-20 15:00 - 17:00 (Europe/Helsinki) | ZOOM
Tervetuloa verkostomme Opettajalta opettajalle -webinaariin, jossa jaetaan kokemuksia ja asiantuntijuutta opettajalta opettajalle.
Webinaari: Neuromoninaisten oppijoiden huomioiminen tiedekasvatuksessa.
Aika: ma 20.4.2026 klo 15–17. Paikka: ZOOM-verkkokokouspalvelussa (tilaisuus tallennetaan). Puhujat:

Erityisluokanopettaja Sini Haapalainen, 7.–9. lk, Mukkulan koulu
Nemoni-hankkeen asiantuntijoita, LUT Junior University ja Päijät-Hämeen LUMA-keskus

Kohderyhmä: Ensisijaisesti ylempien luokkien opettajat, mutta kaikki aiheesta kiinnostuneet ovat tervetulleita.
Ohjelman kuvaus:
Neuromoninaisuus monine haasteineen, mutta myös mahdollisuuksineen on koulumaailman arkipäivää. Tiedekasvatus perustuu tutkimiseen, kokeilemiseen ja havainnointiin, joten sillä voidaan herättää ja tukea erityisesti neuromoninaisten oppilaiden motivaatiota ja oppimista.
Nemoni – Neuromoninaista tukea koulutuspolulle -hankkeen tavoitteena on kehittää ja testata tiede- ja teknologiakasvatuksen muotoja, jotka edistävät neurokirjolla olevien toiminnanohjaustaitoja ja oppimismotivaatiota.
Tässä webinaarissa kuulet Nemoni-hankkeessa toteutetuista käytännön toimista ja niistä saaduista kokemuksista sekä hankkeen asiantuntijoiden että erityisluokanopettajan kertomana.
Aikataulu:

Hankkeen toimijoiden ja aihepiirin esittely, 10 min
Mitä on tiedekasvatus, 15 min
Käytännön toimet hankkeessa, 45 min

tekno-TET, lukihäiriön kokeminen -harjoitus, tiedekasvatuksen työpajat

Erityisopettajan puheenvuoro, 30 min
Keskustelu, 15 min

Miten mukaan?
Saat linkin webinaariin ilmoittautumalla koulutussarjaan sähköisen lomakkeen kautta. Ilmoittautuminen ei kuitenkaan sido osallistumaan muihin koulutuksiin.
Ilmoittaudu koulutukseen tästä

Kurkistus biotaiteeseen -ilta opettajille Espoossa
2026-04-22 16:00 - 18:30
Aalto-yliopisto Junior toivottaa opettajat tervetulleiksi kokeilemaan taiteen ja luonnontieteiden yhdistämistä biotaiteen kautta. Maksuton opettajien ilta on suunnattu erityisesti biologian, kemian ja kuvataiteen opettajille, mutta mukaan ovat tervetulleita kaikki aiheesta kiinnostuneet. Tilaisuudessa tutustutaan taiteen ja luonnontieteiden yhdistämiseen tutustumalla biotaiteeseen. Tutkitaan yhdessä mikrobeja sekä harjoitellaan laboratoriossa työskentelyä ja maalataan biotaideteos mikrobien kanssa.
Tilaisuuteen otetaan 25 ensimmäiseksi ilmoittautunutta opettajaa. Tarjolla on välipalaa.
Paikka: Aalto-yliopisto Junior LAB, Kemistintie 1, Otaniemi, Espoo
Ilmoittaudu tästä linkistä

Tiedeilta Turussa: Verkkojen solmuissa
2026-04-22 18:00 - 19:30
Huhtikuussa lähdemme retkelle matematiikan poluille. Illassa kuullaan paitsi, mitä nämä polut ovat, myös, mitä matemaatikot tarkoittavat graafeilla ja mihin he näitä käyttävät. Tule kuulemaan, miten tiekartta tai vaikkapa rakennuksen pohjapiirros voidaan esittää yksinkertaisena verkkorakenteena. Miten navigaattori laskee nopeimman reitin paikasta toiseen ja mitä tekemistä tällä on graafien ja polkujen kanssa?
Aktiviteeteissa luvassa on erilaisia verkkorakenteisiin liittyviä pulmapelejä. Niitä varten ei tarvitse osata tiettyä koulumatematiikkaa: emme siis tarvitse tällä kertaa yhtälönratkaisua tai geometriaa. Pulmat keskittyvät enemmän loogiseen päättelyyn ja ainakin osa niistä on ratkaistavissa pidemmän kaavan kautta myös ihan yksinkertaisesti kokeilemalla. Riippumatta siis siitä, mitä matematiikkaa on ehtinyt jo oppimaan tai sen jälkeen myös unohtamaan, paikalle kannattaa tulla pohtimaan pulmia kanssamme!
Ilta järjestestetään tuttuun tapaan Natura-rakennuksen toisessa kerroksessa.
Lue lisää tapahtumasta: https://sites.utu.fi/luma/vapaa-ajan-tiedetoiminta/tiedeillat/

Scifest Joensuussa
2026-04-23 - 2026-04-25
SciFest on kaikille ilmainen ja avoin tiedefestivaali. Ohjelma tarjoaa kaikille tieteestä ja teknologiasta kiinnostuneille nähtävää ja koettavaa! Tapahtuman ohjelma ja kellonaika tarkentuvat myöhemmin tapahtuman nettisivuille.
Lue lisää tapahtumasivulta

Lintuilta Luonnontieteellisessä museossa Helsingissä
2026-04-23 17:00 - 20:00
Tule viettämään iltaa Luonnontieteelliseen museoon! Ilta museossa -tapahtuman aikana museon aukioloaikaa on pidennetty klo 20 saakka. Voit osallistua illan lintuaiheiseen ohjelmaan klo 17 alkaen tai vierailla museon näyttelyissä omaan tahtiisi. Ilta on suunnattu kaikenikäisille kävijöille ja osallistumaan luentoihin ja tietoiskuihin pääsee normaalin sisäänpääsymaksun hinnalla.
Lue tapahtumasta lisää Luomuksen sivulta.

Suuri Linturetki -tempaus 2026
2026-04-27 - 2026-04-29
Jyväskylän yliopiston Digitaalinen kansalaistiedekeskus (Muuttolintujen kevät -sovellus) järjestää ma 27.4- ke 29.4. Suuri linturetki -tempauksen. Kutsumme kaikki koulut ja päiväkodit järjestämään 1-2h mittaisen linturetken jonakin tapahtumapäivistä! Tempauksella haluamme innostaa lapsia ja nuoria luonnon tarkkailuun sekä kiinnittää huomiota lähiluonnon lintujen lajirikkauteen. Parasta on, että lintuja ei tarvitse etukäteen osata, vaan voimme yhdessä tutustua ja ihmetellä! Apuna maastossa ovat Linturetkikone sekä Muuttolintujen kevät -sovellus. Tempauksessa ovat mukana Keski-Suomen LUMA-keskus, LYKE-verkosto, BirdLife sekä Luontoliitto, joista BirdLifen asiantuntijat toimivat retkikummeina eri paikkakunnilla ympäri Suomen. Osallistuaksesi et kuitenkaan tarvitse retkikummia, vaan voit toteuttaa retken ryhmäsi kanssa itsenäisesti. Tarkemmat ohjeet tapahtumapäivästä lähetetään mukaan ilmoittautuneille!
Lue lisää ja ilmoita ryhmäsi mukaan: https://www.jyu.fi/fi/tapahtumat/suuri-linturetki-tempaus-2026

Tampereen yliopiston Jatkoon!-päivä kaikilla kolmella kampuksella
2026-05-05 09:00 - 15:00
Haluatko tietää, millaista opiskelu Tampereen yliopistossa on? Jatkoon!-päivä tarjoaa mahdollisuuden tutustua koulutustarjontaamme ja opiskelijaelämään kaikilla kolmella kampuksellamme.

Jatkoon!-päivä järjestetään tiistaina 5.5.2026 kaikilla Tampereen yliopiston kampuksilla – keskustassa, Hervannassa ja Kaupissa.
Päivän aikana voit tutustua eri koulutusaloihin, tavata opiskelijoita ja henkilökuntaa sekä saada käytännön tietoa opiskelusta. Hervannassa tapahtuma järjestetään yhteistyössä Tampereen Poliisiammattikorkeakoulun kanssa.
Kenelle?

Toisen asteen opiskelijoille ja korkeakouluopintoja pohtiville: Tutustu yliopisto-opintoihin ja tapaa opiskelijoiltamme ja asiantuntijoiltamme.
Opinto-ohjaajille: Päivitä tietosi korkeakouluopinnoista ja saa vinkkejä opiskelijoidesi ohjaukseen. Verkostoidu kollegoiden kanssa.
Aineenopettajille: Hyödynnä tapahtumaa opetuksessasi ja opiskelijoiden ohjauksessa sekä tutustu uusimpaan tutkimukseen. Verkostoidu kollegoiden kanssa.

Voit tulla yksin tai ryhmän kanssa tutustumaan Suomen arvostetuimman opiskelijakaupungin opiskelumahdollisuuksiin! Merkitse päivä kalenteriin jo nyt!
Tapahtuman ilmoittautuminen ja ohjelma julkaistaan keväällä 2026 tapahtumasivuilla.

Lähikoulutus Vaasassa: Nuorten tukeminen oman talouden hallinnan taidoissa
2026-05-05 15:00 - 18:00
Miten tukea nuorta taloudenhallinnan taidoissa?

Tule mukaan Vaasassa järjestettävään lähikoulutukseen, jossa sukellamme oman talouden suunnittelun ja kulutustottumusten tarkastelun menetelmiin. Työpajassa havainnoidaan arjen kulutusvalintoja ja pohditaan niille vaihtoehtoja – oivalluksia, keskustelua ja yhdessä tekemistä luvassa!

Kouluttajana toimii taloustieteen väitöskirjatutkija Saija Alanko Vaasan yliopistosta, joka aloittaa tilaisuuden aiheeseen johdattavalla luennolla. Sen jälkeen siirrytään työpajatyöskentelyyn.

Paikka: SAGA-tiedeluokka, Technobothnia-rakennus, Puuvillakuja 3, Vaasa
Aika: tiistaina 5.5. klo 15–18
Kohderyhmä: yhteiskuntaopin opettajat peruskoulussa ja lukiossa sekä ammatillisten oppilaitosten yto-aineiden opettajat sekä kaikki muut aiheesta kiinnostuneet

Maksuton lähikoulutus. Ilmoittaudu mukaan tästä linkistä: https://link.webropolsurveys.com/S/641EA1999228F8B5

LUMA-keskus Pohjanmaa järjestää koulutuksen osana Opetushallituksen rahoittamaa Opettajalta opettajalle -hanketta.

MissionX: Treenaa kuten astronautti varhaiskasvatukseen -koulutus Oulussa
2026-05-05 16:00 - 18:00
MissionX: Treenaa kuten astronautti on liikuntaan, tieteisiin ja ravitsemukseen keskittyvä kansainvälinen haaste. Koulutuksessa harjoitellaan erilaisia varhaiskasvatukseen soveltuvia aktiviteetteja MissionX haasteen ympäriltä. Koulutuksen osallistuneet saavat hyvät välineet ja ohjeet mukaan vietäväksi varhaiskasvatusarkeen!
Koulutus soveltuu kaikille varhaiskasvatusikäisten kanssa työskenteleville.
Lisätietoja ja ilmoittautuminen: https://www.esero.fi/koulutusilmo

LUMA-päivät 2026 Oulussa
2026-05-06 - 2026-05-08
LUMA-päivät 2026 kutsuu opettajia LUMA-torille Ouluun 6.–8.5.2026
Luvassa on monipuolisia työpajoja aineenopettajille, luokanopettajille ja varhaiskasvatukseen, lavapuheenvuoroja ja opettajamessut sekä kohtaamisia opettajien, tutkijoiden ja kasvatuksesta kiinnostuneiden kanssa eri kouluasteilta.
Tapahtuman pääsponsorina toimii Lekolar. Tule tutustumaan Lekolarin laajentuneeseen Luma-valikoimaan ja sen tuoreimpiin uutuuksiin, Is-Vetiltä tuttuihin oppilastyösarjoihin ja täysin uudistettuihin työohjeisiin!
LUMA-päivät järjestetään Oulussa Linnanmaan kampuksella. Tervetuloa saamaan ideoita ja käytännön vinkkejä omaan opetukseesi! Lue lisää ohjelmasta ja ilmoittaudu mukaan maksuttomaan tapahtumaan osoitteessa https://www.luma.fi/luma-paivat/

LUMA-opettajankoulutusfoorumi
2026-05-07 14:00 - 17:00
LUMA-opettajankoulutusfoorumi kokoaa yhteen opettajankouluttajat, opettajankoulutuksen parissa työskentelevät sekä kaikki aiheesta kiinnostuneet keskustelemaan ajankohtaisista teemoista LUMA-opetuksen kehittämisessä. Iltapäivän aikana tarkastellaan LUMA(TE)-strategiaa ja opettajankoulutusvisiota sekä pohditaan, mitä ne tarkoittavat käytännössä opettajankoulutuksen eri konteksteissa.
LUMA-opettajan koulutusfoorumi on osa kansallisten LUMA-päivien kolmipäiväistä ohjelmaa, josta voit lukea lisää täältä. Ohjelmassa on mm. opettajamessut, lavaesityksiä ja erilaisia työpajoja sekä keskustelutilaisuuksia.
Aikataulu
14.00–14.05 Avaussanat ja tervetuloa, prof. Jan Lundell, johtaja, LUMA-keskus Suomi
14.05–14.30 Strategianäkökulmia LUMA(TE)-aineisiin, Marjo Vesalainen, opetusneuvos, opetus- ja kulttuuriministeriö
14.30–14.55 LUMA(TE)-strategia opettajankoulutusvisiossa, prof. Auli Toom, puheenjohtaja, Opettajan¬koulutus¬foorumi
14.55–15.10 Kahvitauko
15.10–15.30 STEAM opettajankoulutuksessa, dos. Sari Harmoinen, Oulun yliopisto
15.30–15.50 Fysiikan opettajankoulutusta ajan hengessä, Mervi Asikainen, vanhempi yliopistonlehtori, Itä-Suomen yliopisto
15.50–16.10 Matematiikan opettajankoulutuksen haasteet, prof. Minna Hannula-Sormunen, Turun yliopisto
16.10–16.30 Pedagogisen sisältötiedon edistäminen tutkimusperustaisessa kemian opettajankoulutuksessa, prof. Maija Aksela, Helsingin yliopisto
16.30–17.00 Loppukeskustelu, prof. Jan Lundell, johtaja, LUMA-keskus Suomi
Kahvia ja välipalaa on tarjolla ennen tilaisuutta, tauoilla ja tilaisuuden jälkeen.
LUMA-opettajankoulutusfoorumi on osa kansallisia LUMA-päiviä. Lue lisää koko ohjelmasta. Ilmoittauduthan tapahtumaan sähköisellä lomakkeella.

Lasten tiedeteatteri Espoossa: Fiksut talot ja puiden salainen tehtävä
2026-05-08
Kevään toisessa Aalto-yliopiston lasten Tiedeteatterissa 8.5. sukelletaan fiksuun rakentamiseen ja kaupunkiluonnon tärkeyteen. Professori Katja Tähtinen kertoo, miten rakennusmateriaaleille voi antaa uuden elämän, ja maisema-arkkitehti Mari Ariluoma puhuu puiden salaisesta tehtävästä ja muista kaupunkiluonnon superkyvyistä.
Aamupäivällä klo 10–11 toteutetaan koululuokille suunnattu tapahtuma, johon opettajat voivat ilmoittaa oman luokkansa. Iltapäivän tapahtuma klo 15.30–16.30 on avoin ilmoittautumisen kautta kaikille halukkaille. Tapahtumapaikka on Aalto-yliopiston Marsio. Ilmoittautuminen avataan 10.4.2026.
Lue lisää ja ilmoittaudu: https://www.aalto.fi/fi/tapahtumat/koululuokille-fiksut-talot-ja-puiden-salainen-tehtava-85-tiedeteatteri

Valoa perheille -tapahtuma Joensuussa
2026-05-09
Itä-Suomen yliopiston LUMA-keskus ja Fotoniikan lippulaiva PREIN toivottavat sinut lämpimästi tervetulleeksi “Valoa perheille” -tapahtumaan lauantaina 9. toukokuuta 2026 klo 10-14 Joensuun Taidepuutarha Botanialle. Valoa perheille -tapahtuma on kerta kerralta kasvattanut suosiotaan sekä tuonut fotoniikkaa eli valon tutkimusta lähemmäksi lapsia ja nuoria. Tapahtuma on maksuton ja avoin kaikille.
Lue lisää tapahtumasivulta

Puun liikkeessä -työpaja Hyytiälän metsäasemalla yläkoululaisille
2026-05-12
Puun liikkeessä on yksipäiväinen työpaja Helsingin yliopiston Hyytiälän metsäasemalla yläkoululaisille, joita kiinnostaa tutustua ilmastotutkimukseen, erityisesti puiden muuttoliikkeeseen tieteen ja taiteen keinoin. Nuoret pääsevät tutustumaan tutkimusaseman huippututkimukseen, vierailemaan aseman taidenäyttelyssä ja tekemään yhdessä ryhmätöitä puiden migraatiosta.
Työpajaan järjestetään kyydit Orivedeltä, Mäntästä ja Ruovedeltä tai Hyytiälään voi saapua omalla kyydillä. Koska työpaja on koulupäivän aikana, pyydä lupa poissaoloon opettajiltasi ennen ilmoittautumista. Työpajaan osallistuminen on ilmaista sisältäen kuljetuksen ja ruokailun.
Osallistuminen ei edellytä asiantuntijuutta ilmastotieteestä, vaan kiinnostus ja halu uuden oppimiseen sekä luovaan työskentelyyn yhdessä muiden nuorten kanssa riittävät. Työpajaan valitaan maksimissaan 20 osallistujaa ilmoittautumisjärjestyksessä.
Lue lisää ja ilmoittaudu 15.4. mennessä tutkimusaseman kotisivulta.

Opi taloudesta! -etätyöpajat 4.−6.-luokkalaisille
2026-05-12 - 2026-05-13
Aalto-yliopisto Junior järjestää etäyhteyden välityksellä Opi taloudesta! −etätyöpajoja, jotka on suunnattu perusopetuksen vuosiluokille 4−6.
Etätyöpajoissa tutustumme rahan käyttöön, säästämiseen ja talousasioihin. Järjestämme yhteensä kuusi työpajaa tällä sisällöllä.
Lue lisää ja ilmoita ryhmäsi mukaan: https://www.aalto.fi/fi/tapahtumat/opi-taloudesta-etatyopajat-4-6-luokkalaisille

Xplorer Oulu 2026 Redesign Mining: yleisöpäivä
2026-06-09 09:00 - 15:00
Toivotamme kaikki kestävästä kehityksestä ja kiertotaloudesta kiinnostuneet osallistumaan yleisöpäivän monipuoliseen ohjelmaan!
Tavoitteena on tarjota avoin keskustelufoorumi, jossa vierailijat ja asiantuntijat voivat keskustella kestävän kehityksen ja kiertotalouden trendeistä. Ohjelmaan kuuluu myös kulttuuriesityksiä, timanttitaikuri, näyttelypöytiä, opastettuja kierroksia sekä ilmainen kahvi- ja mehutarjoilu.
Suomen korkeakoulujen tutkijat sekä yritysten ja organisaatioiden asiantuntijat kertovat kiertotalouteen liittyvästä työstään esittelypisteillä. Tämä tarjoaa yleisölle erinomaisen tilaisuuden esittää kysymyksiä, keskustella, nähdä erilaisia raaka-aineiden näytteitä ja jopa tutkia niitä tutkimuslaitteilla.
Linnanmaan kampusalueella järjestettävillä opastetuilla kierroksilla voit oppia lisää kivien maailmasta, kivien käyttötarkoituksista, niiden kehityksestä ja muodostumisesta.
Kulttuuriesitykset kuvaavat kestävyyttä taiteellisella tavalla. Voimme esimerkiksi ihailla malmin matkaa maankuoresta jokapäiväisiin tuotteisiin. Timanttitaikuri luo ikimuistoisia hetkiä yleisölle, ja jos olet onnekas, saatat saada mukaasi säihkyvän muiston.
Työpajoissa ihmiset voivat luoda oman näkemyksensä kestävyydestä, siitä, miltä menneisyys tai tulevaisuus näyttäisi kaivosten kanssa tai ilman. Voit myös osallistua raaka-ainekilpailuun tai kokeilla onnenpyörää ja voittaa lahjoja!
Kestävyyttä käsittelevä pelinurkkaus ei ole aivan tyypillinen. Siellä sinulla on mahdollisuus käyttää luonnontieteellisiä taitojasi innovatiivisella tavalla tavoitteen saavuttamiseksi.
Lue lisää tapahtumasta täältä.

Xplorer Oulu 2026 Redesign Mining: tieteellinen konferenssi
2026-06-10 - 2026-06-11
Tiedepäivien aikana kestävän kehityksen teemoja tarkastellaan kokonaisvaltaisesti. Alan johtavien asiantuntijoiden esityksissä paneudutaan kestävään kaivosteollisuuteen, uusien menetelmien, prosessien, ympäristön, liiketoiminnan sekä ihmisten näkökulmista.
Nopeasti etenevä digitalisaatio ja automaatio muuttavat teollisuudenalojen toimintatapoja vihreän siirtymän ja lainsäädännön ohella. Ihanteellisessa tilanteessa uudet teknologiset saavutukset edistävät kestävän kaivosteollisuuden kehittymistä. Xplorer 2026 Oulu Redesign Mining -tieteellisessä konferenssissa huippuluokan kansainväliset asiantuntijat kertovat kestävän kaivostoiminnan viimeisimmistä edistysaskeleista.
Konferenssin sessioiden teemat:
1. Kaivosten uudelleen suunnittelu
2. Biodiversiteeetti ja arktinen vesi
3. Vihreän siirtymän ja energian uudet teknologiat
4. Primääriset ja sekundääriset raaka-aineet
5. Digitalisaatio ja metallien kierrättämisen liiketoiminta
6. Kestävä siirtymä ja CRM
7. Koulutus – tiedon jakaminen mineraaleista ja metalleista
8. Yhteenveto: Kaivannaisalaan liittyvä politiikka ja lainsäädäntö maailmanlaajuisesti
Konferenssi pidetään englanniksi. Voit lukea lisää tapahtumasta täältä.
Tutustu tiedekonferenssin alustavaan ohjelmaan ja rekisteröidy tapahtumaan täällä.
